РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/32-13

28. јануар 2013. године

Б е о г р а д

ЗАПИСНИК

16. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 28. ЈАНУАРА 2013. ГОДИНЕ

Седница је почела у 14,00 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Јудита Поповић, Зоран Бојанић, Ивана Динић, Александра Томић, Иван Карић, Живојин Станковић, Дејан Николић и Гордана Чомић.

Седници Одбора присуствовали су заменици чланова Одбора: Невена Стојановић (заменик Зорана Васића), Стефан Занков (заменик Жељка Сушеца), Бранислав Митровић (заменик Јелене Травар Миљевић),

Седници нису присуствовали чланови Одбора: Биљана Илић Стошић, Јелена Мијатовић (нити њихови заменици), Јелена Травар Миљевић, Зоран Васић, Жељко Сушец и Љубан Панић.

Седници Одбора су присуствовали и народни посланици Владимир Гордић, Јованка Петковић и Срђан Миковић.

Из Министарства енергетике, развоја и заштите животне средине седници су присуствовали Мирко Грубишић и Хранислав Стојковић, помоћници министра и Зоран Ибровић, виши саветник.

На предлог председника Одбора, једногласно је усвојен следећи

Д н е в н и р е д :

1. Разматрање амандмана на Предлог закона о изменама и допунама Закона о заштити ваздуха, и
2. Разно.

Прва тачка дневног реда - **Разматрање амандмана на Предлог закона о изменама и допунама Закона о заштити ваздуха**

С обзиром да није било расправе о овој тачки дневног реда, Одбор је прешао на изјашњавање о амандманима.

Одбор је, већином гласова, одлучио да предложи Народној скупштини **да прихвати** следеће амандмане:

- на члан 1, са исправком, који су заједно поднеле народни посланици Милица Војић Марковић и Донка Бановић;

- на члан 2. који су заједно поднеле народни посланици Милица Војић Марковић и Донка Бановић;

- на члан 3. који је поднео народни посланик Иван Карић;

- на члан 3. који су заједно поднеле народни посланици Милица Војић Марковић и Донка Бановић, и

- на члан 4. који су заједно поднеле народни посланици Милица Војић Марковић и Донка Бановић.

Одбор је одлучио да предложи Народној скупштини **да одбије** следеће амандмане:

- на члан 5, са исправком, који су заједно поднеле народни посланици Милица Војић Марковић и Донка Бановић;

- на члан 5. који је поднео народни посланик Иван Карић;

- на члан 6, са исправком, који су заједно поднеле народни посланици Милица Војић Марковић и Донка Бановић;

- на члан 6. који је поднео народни посланик Иван Карић;

- на члан 7. који је поднео народни посланик Иван Карић;

- на члан 7, са исправком, који су заједно поднеле народни посланици Милица Војић Марковић и Донка Бановић;

- на члан 9. који су заједно поднеле народни посланици Радмила Геров, Јудита Поповић и Кенан Хајдаревић;

- на члан 9. који су заједно поднеле народни посланици Милица Војић Марковић и Донка Бановић;

- на члан 9. који је поднео народни посланик Иван Карић;

- на члан 9. који су заједно поднели народни посланици Теодора Влаховић, Гордана Чомић и Срђан Миковић;

- на члан 10. који су заједно поднели народни посланици Теодора Влаховић, Гордана Чомић и Срђан Миковић;

- на члан 10. који су заједно поднели народни посланици Радмила Геров, Јудита Поповић и Кенан Хајдаревић;

- на члан 11. који је поднео народни посланик Иван Карић, и

- на члан 11. који су заједно поднеле народни посланици Милица Војић Марковић и Донка Бановић.

За известиоца Одбора на седници Народне скупштине одређена је Милица Војић Марковић.

Друга тачка дневног реда – **Разно**

Члан Одбора Гордана Чомић скренула је пажњу на чињеницу да ће Предлог закона о потврђивању Међународног уговора о биљним генетичким ресурсима за храну и пољопривреду добити подршку скупштинске већине када се о њему буде гласало. Том приликом је истакла да посланичка група Демократске странке неће гласати за овај предлог закона из разлога што се, на основу овог уговора, генетички ресурси стављају на располагање и другима, а да нису заштићени (патeнти нису урађени). О овоме је разговарала и са председником и са генералним секретаром Народне скупштине. Више не постоји могућност да се овај предлог закона повуче из процедуре. Апеловала је на народне посланике да размисле о томе.

Председник Одбора је истакла да је разговарала са народним посланицима из владајуће коалиције и замолила их да добро прочитају овај уговор, јер ћемо на основу њега морати да своје сорте кукуруза и других култура уступамо другима, а да нам после други то продају. Она је истакла да за овај предлог закона не треба гласати. Када је овај одбор разматрао овај међународни уговор, на седници Одбора била је представник Министарства пољопривреде, шумарства и водопривреде, која није народним посланицима предочила оно што је суштина, већ се та суштина прескочила кроз једну општу причу. Замолила је да представници министарства буду искрени када на седницама одбора представљају предлоге закона, како се овако важне ствари не би прескочиле.

Члан Одбора Иван Карић је рекао да је у начелној расправи подржао овај предлог закона, јер сматра да је потребно да имамо националну банку семена, али оно што није добро је то што ми на жалост још увек немамо попис. Апеловао је, у име Зелених Србије и других невладиних организација које су због овог питања забринуте, на народне посланике да се овај закон на неки начин стопира. Истакао је да је потребно подстаћи институте да патентирају и региструју семена до којих су дошли у свом раду, јер је то питање од националног интереса.

Председник Одбора подсетила је чланове Одбора на термин за одржавање обуке за коришћење система Е-парламента.

Седница је завршена у 14,35 часова.

СЕКРЕТАР ПРЕДСЕДНИК

Милица Башић Милица Војић Марковић